
Parlamentul  României

Camera  Deputaţilor
  Comisia pentru muncă                                Comisia pentru sănătate 

     şi protecţie socială                                              şi familie

Bucureşti, 13 martie 2014                            Bucureşti, 13 martie 2014
         Nr.4c-7/811                                                   Nr.4c-8/47                

RAPORT COMUN
asupra propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 676/2013 din 23 decembrie 2013, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap.
La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.674/04.07.2013)
· avizul favorabil al Comisiei juridice , de disciplină şi imunităţi ( nr.Plx 676/2013/18.02.2014)
· avizul negativ al Comisiei pentru egalitatea de şanse pentru femei şi bărbaţi (nr.37/118/04.02.2014)

· punctul de vedere, negativ, al Guvernului (nr.1994/28.10.2013).

Propunerea legislativă are ca obiect de reglementare modificarea şi completarea Legii nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, vizând, în principal, adoptarea unor măsuri referitoare la constatarea, evaluarea/reevaluarea stării de handicap de către medicii specialişti, precum şi stabilirea de atribuţii pentru serviciile de evaluare complexă din cadrul direcţiilor judeţene de asistenţă socială şi protecţia copilului, respectiv direcţiilor locale ale sectoarelor muncipiului Bucureşti.

În conformitate cu prevederile art. 63 din Regulamentul Camerei Deputaţilor republicat, cele două comisii au dezbătut separat proiectul de lege.

La şedinţa Comisiei pentru muncă şi protecţie socială din data de 12 februarie 2014 şi-au înregistrat prezenţa 23 deputaţi, din totalul de 24 membri ai comisiei. La dezbateri au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice d-l Codrin Scutaru – Secretar de Stat şi d-na Daniela Juravlea – director.

La şedinţa Comisiei pentru sănătate şi familie din data de 11 martie 2014 şi-au înregistrat prezenţa 16 deputaţi, din totalul de 18 membri ai comisiei. La dezbateri a participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice d-na Daniela Juravlea – director.

Raportul comisiilor a fost adoptat cu unanimitate de voturi.

Prin conţinutul său normativ, propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

Propunerea legislativă a fost respinsă de Senat în şedinţa din 16 decembrie 2013.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative din următoarele considerente:
· nu sunt respectate normele de tehnică legislativă stabilite prin Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare;
· punctual, propunerea de completare a Legii nr.448/2006 cu art.881 atribuie un caracter medical evaluării, ceea ce contravine Convenţiei ONU privind drepturile persoanelor cu dizabilităţi, ratificată de România prin Legea nr.221/2010;
· propunerea de completare a art.100 alin.(1) cu o nouă literă, prin care se stabileşte ridicarea licenţei de practică pentru medicul specialist care a constatat sau evaluat starea de handicap fără temei medical,  contravine normelor speciale dispuse prin Legea nr.95/2006 privind reforma în domeniul sănătăţii, întrucât propunerea de sancţionare a medicului se face de către Colegiul Medicilor în a cărei rază medicul îşi desfăşoară activitatea, iar sancţiunea de suspendare/retragere a certificatului de membru este la aprecierea Comisiei de disciplină a Colegiului Medicilor;

· stabilirea amenzii în cuantum fix este contrară prevederilor art.3 alin.(1) din Ordonanţa Guvernului nr.2/2001 privind regimul juridic al contravenţiilor.



PREŞEDINTE, 


                PREŞEDINTE,                                 


  FLORIN IORDACHE 


            RODICA NASSAR



SECRETAR, 



          SECRETAR,


   MIHĂIŢĂ GĂINĂ


               FLORIN BUICU
Întocmit,

Expert parlamentar Lidia Vlădescu

Consilier parlamentar Cristina Bologan

